
Kartais nusimename menkais katalikiško- 
jo auklėjimo vaisiais. 

Apskritai, kūdikiai mielu noru meldžiasi, 
iš prigimties yra religingi ir palinkę į pamal- 
dumą. 

Paūgėję pasidaro abejingi tikėjimo prak- 
tikai, nebesimeldžia, nebetiki! 

Auklėjimo trūkumas! Pagrindinė klaida 
su labai sunkiom pasėkom! 

Kūdikis auginamas, lavinamas be Dievo..., 
nesuartinamas su Dievu... Todėl subrendęs, kai 
pradeda aukštesnį mokslą ar kokią profesiją, 
pasijunta vienas savo aistrų galioje, turi išgy- 
venti vidaus kovas... Tada jam reikia draugo, 
patikimo, nematomo, kuriam galėtų patikėti sa- 
vo vidaus nerimą..., kuriuo pasitikėtų. 

Dievas nori būti, turi būti žmogaus sielos 
draugas. Apie tai Jis pats sako: 

„Be manęs nieko negalite padaryti“ (Jo- 
no 15,3). 

„Ateikite pas mane visi, kurie vargstate 
ir esate apsunkinti, o aš jus atgaivinsiu“ (Ma- 
to 11, 28). 

Tiesa, yra nuodėmklausis, bet nevisada 
yra lengva prie jo kreiptis, ir nevisada to už- 
tenka. Žmogui reikia ne tik atleidimo, patari- 
mo, bet ir pagalbos, nuolatinio, greito ir sėk- 
mingo pastiprinimo. 


Kai kada jaunuolis užsidaro savyje, savo 
širdies slaptumoje... Jei su Dievu jaunuolis ne. 
mas jisai nustoja pasitikėjimo, pasime- 

„ praranda tikėjimo šviesą... Dievas tai lei- 
džiai Kiek taip žūsta jaunuolių!... Dievo trūks- 
ta kūdikio amžiuje. Dievo trūksta jaunuolio 
širdyje, o vėliau ir vyro širdyje. 

Tėvai „auklėtojai, mes turime sunkią pa- 
reigą: ugdyti kūdikį jo aukštam, antgamtiniam 
paskyrimui. Todėl turime nukreipti, vesti kū- 
dikį į Dievą. 

Duoti kūdikiui Dievą... Duoti kūdikį Die- 
vui, 

Privesti kūdikį (ir tikrumoje) prie taber- 
nakulio, auklėti jį eucharistiškai, 

Mes turime kūdikyje antgamtinį jausmą 
ugdyti, pratinti jį šnekėtis su Dievu, kalbėti 
Dievui. 

Mūsų pareiga išmokyti kūdikį ne tik kal- 
bėti maldų formules, bet ir melstis, pripratinti 
ji pasitikėti Dievu, jausti, skonėtis Juo. 

Turime dėti pastangų, kad Dievas taptų 
kūdikio neatskiriamas draugas, jojo sielos, jojo 
širdies nepakeičiamas dalykas. 


KAIP PASIEKTI TIKSLA? 


Vienas misijonierius pasakojo: „Laval'io 
apylinkėje (Prancūzijoje) radau malonų ber- 
niuką, sėdintį laukuose, šalia kelio. Priėjau ir 
paklausiau: 

— Ar moki persižegnoti? Vaikutis nusi- 
šypsojo ir labai gražiai persižegnojo. 

Atėjo viena moteris, jo motina, ir man 
tarė: 

— Klausk, tėve, iš katekizmo, turi žinoti. 

Jam daviau kelis paprasčiausius klausi- 
mus, į kuriuos jisai atsakė drąsiai ir tiksliai. 

Motina pridūrė: 

— Klausk jo sunkesnių dalykų, jis žino. 

Labai stebėjausi, matydamas, kaip tas 
vaikutis tiek daug ir taip tiksliai išmokytas ti- 
kėjimo tiesų. Motinos paklausiau: 

— Kiek jam metų? 

— Už dviejų mėnesių bus šešerių, — man 


atsakė. — Jis moka ir gerai melstis, pabandy- 
kit paklausti. 

— Kai meldies, su kuo kalbi? — klau- 
siau jį. 


— Kalbu su Dievu. 

— Kaip kalbi su Dievu? 

— Kaip su mamyte. 

— Į ką meldies? 

— Į Dievą, į Jėzų, į Mariją, į Angelus, į 
šventuosius. 

— Kuo būsi užaugęs? 

— Kuo Dievas norės. 

— Iš kur sužinosi, ko Dievas iš tavęs 
nori? 

— Mano širdžiai pasakys, o gal pasakys 
per mano mamytę ar per kleboną, pas kurį 
einu išpažinties. 

— Ką tu išpažįsti? 

— Nuodėmes. 

— Ar tu nusidedi? 

Vaikutis nuleido akutes ir tyliai tarė: 

— Kartais vieną kitą silpnybę padarau, 
bet išpažįstu, ir Dievas man atleidžia... 

Paklausiau motiną, kas tokiame amžiuje 
tą vaikutį taip gerai išmokė tikėjimo tiesų. Ji 
atsakė: 

— Po truputį, kasdien, jam besirėdant, 
bepusryčiaujant, kai ilgai neužmiega, kai eina- 
va drauge, jam kalbu apie Dievą, apie tikėjimą, 
ir taip be vargo išmoksta. 

Pagyriau motiną, vaikučiui daviau pa- 
veikslėlį, ir nuėjau sumišęs ir susijaudinęs, kal- 
bėdamas savo širdyje: „Laimingas sūnelis tu- 
rėdamas tokią gerą ir šventą motiną! Dieve, 
laimink ir duok išminties visoms motinoms mo- 
kyti savo vaikučius tikėjimo, kaip kad išmoko- 
ma mandagiai elgtis, o tautos tada bus laisvos 
nuo bedievybės“. 


PAGALVOKIME 


Kūdikiai, vaikai galvoja apie daug dalykų. 
Jų protas vystosi, turtėja, išmintis, net jiems 
nepasijuntant, ryškina žinias, kurias nuolatos 
iš kur nors gauna. Taip jie susidaro kraitį, ku- 
Tris yra, taip sakant, jų viso gyvenimo pamatai 
ir kuris tvarkys jų elgesį. 

Nuolatos susidurdami su gamta, ištiria jo- 


sios dėsnius, įspėja palengvėle josios paslaptis. 
Tas darbas tęsiasi per visą gyvenimą, nes pra- 
dėtas kūdikystėje. 

Šitame darbe kūdikiui vadovauja visi, ku- 
rie natūraliai apie jį yra, ir kuriems jis yra pa- 
vestas auklėti. 

Tasai kūdikis, kurio protelis niekada, net 
ir miegant, nerimsta, kuris nuolatos apie ką 
nors galvoja, ar galvoja apie Dievą? Ar kalba 
su Dievu? Ar draugauja su Dievu? Ar nėra 
pavojaus, kad tas mažas gyvūnėlis praleistų sa- 
vo kūdikystę niekuomet tikrai apie Dievą ne- 
pagalvojęs, su Juo šeimyniškai nepakalbėjęs, ne- 
draugavęs kaip su savo artimaisiais? Ir ar vė- 
liau jo gyvenimas nepajus tos spragos, ar ne- 
jaus Dievo reikalingumo, ar nekreips dėmesio į 
Jį tiek, kiek į esybę, nepasiekusią jo intimaus 
gyvenimo, su juo neaugusią, bendrai su juo ne- 
gyvenusią? 

Deja, yra žmonių, kurie nėra blogi, kartais 
net garbingi, o tačiau negalvoja apie Dievą. 
Yra daug biznio žmonių, bet maža Dievo žmonių. 


„KALBĖTI MALDAS“ IR „MELSTIS“ 


Taip, maldoje vaikas kalba su Dievu. Taip 
turėtų būti. Atsiprašau, jei imu abejoti... apie 
daugelį vaikų, kurie meldžiasi, t. y. kalba mal- 
dų formules, išmoktas mintinai, mechaniškai, 
ar išmoktas iš mamytės lūpų jas bekartojant. 
Apie juos negalima sakyti, kad kalbėtų su Die- 

vu, kad šnekėtųsi su Dievu, kad iš tikrųjų 
melstųsi. 

Išmokome maldų formulių, jiems liepia- 
me kalbėti maldas, bet neišmokome melstis, 
kalbėti su Dievu, šnekėtis su Dievu, su šventai- 
siais kaip su namiškiais, 

Ką reiškia melstis? Reiškia: kalbėtis su 
Dievu, draugauti su Juo; sakyti Dievui, kad 
mes Jį mylime, Jį garbiname, Jam dėkojame; 
kad norime dėl Jo gyventi, kad iš Jo tikimės 
“ visokio gero, kad mums duotų, ko reikia, kad 
atleistų mums mūsų nuodėmes; sakyti Jam, kad 
Jisai yra mūsų gyvybė, mūsų vadas, mūsų jė- 
82, mūsų viltis, mūsų amžinasis atlyginimas; 
kad visa, kas mes esame, ką turime, ko vilia- 
mės, nuo Jo priklauso. Melstis — tai šauktis 
Ji sau pagalbon, kreiptis į Jį mūsų paprastuose, 
nepaprastuose ir skubotuose reikaluose. 

Taigi, ar galime ramiai viltis, kad mūsų 
vaikučiai, pasitenkindami tik mechanišku kar- 
tojimu mūsų mokomų maldos formulių, patirtų 
šitokių ar panašių jausmų ? 

Ar kartais tik nebus pavojaus, kad jų pro- 
tas, jų širdis pasiliks sausi, su labai neaiškia 
mintim, kad jie garbina Dievą, prašo iš Jo ma- 
lonių, jei kalbant tas formules širdis visai ne- 
jaučia, ką burna sako, jei, išskyrus tik tą mo- 
mentą, daugiau Dievu nesirūpinama, ir Dievas 
pasidaro svetimas jųjų gyvenime? 


* 
* 


* 

Kad paprastų maldų formulių neužtenka 
būti visiškai laisvam nuo maldos pareigos, pa- 
tvirtinama ir tuo, kad mintis nevisada gali sekti 
tai, ką išreiškia žodis. Ir todėl dažnai Dievui 
atliekame tik grynai fizinę duoklę, kurioje ne- 
dalyvauja esminė dvasinio žmogaus dalis — 
išmintis, valia, širdis. 5 

Pirmaisiais Bažnyčios amžiais, per šv. Mi- 
šias, kunigui ištarus Oremus (melskimės), visi 
tikintieji ir pats kunigas klaupdavosi ir kiekvie- 
nas atskirai melsdavosi, perstatydami Dievui 
savo reikalus, savo troškimus, savais, tuo mo- 
mentu sugalvotais žodžiais, pagal reikalą, kokį 
kas turėjo tą dieną, tą -valandą. 

Mes turime pratinti vaiką šitaip daryti. 
Sakykime jam: „Kalbėk su Dievu, prašyk iš 
Dievo, ko tu nori“. Vieton jam sakyti papras- 
tai ir visuomet: melskis, eik melstis, kalbėk 
maldas ir t.t., sakykime: „Kalbėk su Viešpačiu, 
prašyk Viešpatį.., pagarbink Viešpatį..., pa- 
gerbk Viešpatį..., eikš, kalbėkime su Dievu, su 
Marija... Dabar kalbėk savo Angelui Sargui... 
Pakalbėkime truputėlį su geruoju šv. Juoza- 
pu“... Vieton jam sakyti: „Sukalbėk gailesčio 
aktą“, sakykime jam: „Prašyk Viešpatį atlei- 
dimo tų nuodėmių, kurias galėjai papildyti“. 
Kartais klauskime jį: „Ar jau kalbėjaisi su 
Viešpačiųu? Ar jau tareisi su Viešpačiu? „Ar 
Viešpats bus patenkintas? Paklausk, ar Vieš- 


pats to nori? Po Komunijos, ar kalbėjaisi su 
Viešpačiu? Ar klauseisi, ką tau norėjo pasa- 
kyti? Ar pasižadėjai...?“ 

Taip kūdikis susidaro ne tik bendrą mal- 
dos sąvoką, bet žino, kad kalba su Dievu, su 
švč. Panele, su šventaisiais. Ir žino, kad gali 
kalbėti ne tik atmintinai išmoktų dalykų, bet 
gali vartoti ir pašnekėsio kalbą. 

* 
* “ 


Pasiklausykite aštuonerių metų vaiko mal- 
dos. Tikriausiai niekas jojo nemokė. Jinai ne- 
turi viso to puošnumo, bet atitinka tiesą. 
Štai ji: 

„Mano Dieve, padaryk, kad aš greičiau 
užaugčiau, kad galėčiau padėti mamytei ir tė- 
veliui, kad būčiau geras. Kai kada nemoku 
būti geras; velniukas yra už mane stipresnis. 
Padaryk, kad mamytė daugiau nebeverktų, kai 
pagalvos apie mano brolį fronte. Padaryk, kad 
nepritrūktų malkų ugniai pakurti. Pas mus pa- 
lėpėj labai šalta. Padaryk taip pat, kad cuk- 
rus nebūtų toks brangus, nes jis man patinka ir 
yra sveika. 

Viešpatie, kodėl tėvelis nekalba „ryto ir 
vakaro maldų? Gal jisai nemoka? Aš už jį mel- 
siuos. Padaryk, kad tėvelis visada turėtų dar- 
bo kaip dabar, kad reumatizmu nesirgtų kaip 
pernai ir kad neįvyktų streikas, nes tada ne- 
gaus algos. Viešpatie, padaryk, kad mano bro- 

lis greitai sugrįžtų iš fronto, nes mamytė nuo- 
latos verkia ir bukštauja, kad gali visai nebe- 
sugrįžti. Padaryk, kad išliktų gyvas ar bent 
nesužeistom rankom, nes kitaip negalės dirbti. 
Padaryk, kad aš būčiau geras mokykloj ir per- 
spėk mano draugą, kad manęs daugiau nebe- 
kliudytų, bet ko prašydamas, Kkai mokytojas 
aiškina, nes aš lieku nubaustas. Paskui pada- 
ryk, kad aš į dangų nueičiau su tėveliu, mamy- 
te, broliu, klebonu, mokytoju, su visais drau- 
gais ir su ponia Lena, kuri gatvės kampe parda- 
vinėja keptus kaštanus; kai nueinu pirkti, ji 
man atseikėja su kaupu. Amen“. 

Šitokios maldos tikriausiai nerasite jokioj 
maldaknygėj, tačiau negalima sakyti, kad tokio 
turinio malda Dievui nepatinka ir kad ji neiš- 
reiškia (iš tikrųjų) ką vaikas jaučia. Kiekvie- 
nas vaikas, jei tik yra bent kiek išlavintas, su- 
geba išreikšti savo menkus troškimus, savo rei- 
kalus ir savo silpnybes. Šita yra asmeninė, in- 
dividuali, savaiminga kūdikio naivios ir nekal- 
tos širdies malda, kuri gali turėti begales vari- 
jantų. Kiekvienas vaikas turėtų savo maldą, 
ir gal ją keistų ar pritaikintų kiekvieną dieną, 
kiekvieną kartą, kai meldžiasi, pagal aplinky- 
bes. Suprantama, tai yra virš tų maldų, kurias 
turi kalbėti bendromis ir paprastomis formulė- 
mis. 

* 
„+ * 

Vienos tik formulės negali išreikšti visų 
sielos reikalų, visų jausmų, kurie per ją perei- 
na, viso to, kas gali tą dieną, tą valandą, kurią 
meldžiasi, sielai teikti neramumo. 

Nes iš tikrųjų, yra kartojamos maldos, pa- 
rašytos prieš daug laiko ir, kai kuriais atsitiki- 
mais, tokių žmonių, kurie negalėjo žinoti, ką 
galvos tuo momentu tas, kuris jas kalbės ir 
kokių reikalų turės, Užtat vėliau atsiras tokių 
katalikų, kurie, pav., norėdami išsigelbėti iš ko- 
kio nors pavojaus, kalbės „Tikiu į Dievą Tėvą“ 
prie šv. Antano, visai nežinodami ir negalvoda- 
mi, kad „Tikiu“ nėra jokia malda. Jie galėtų 
visai paprastai melstis: „šv. Antanai, ateik man 
pagalbon. Pagelbėk arba išgelbėk mane, Vieš- 
patie... Viešpatie,, padėk man.. Mano Dieve, pa- 
sigailėk manęs... Pagalbos, mano Dieve!... Ma- 
no Dieve, pasigailėjimo!..“ 

Daugelis turi labai miglotą maldos sąvo- 
ką, kuri jiems yra visa apribota kokioje nors 
formulėje, kurios net prasmės nesupranta; bet 
nežino to pasikalbėjimo su Dievu, to savo rei- 
kalų išdėstymo savais, reikalo padiktuotais žo- 
džiais. Kadangi tų formulių nesupranta, tai 
ir nepatiria jokios stiprybės ir neuždega sa- 
vyje jokio pasitikėjimo. Taip jų malda, neturė- 
dama reikalingų sąlygų, nėra išklausoma. Ta- 
= jie praranda pasitikėjimą malda, nebesimel- 

ia. 

Yra tai asmens, kurie būdami vaikais kal- 
bėjo maldų formules, bet niekad negalvojo, nie- 
kad nebandė kalbėtis su Viešpačiu šeimyniš- 
kai, prašyti Jį ko nors paprastai kaip iš sau ly- 
gaus, nesinaudojant vien tik įprastomis, formu- 
lėmis, kurios dažniausiai nesuprantamos. Kad 
tai yra teisybė, pavyzdys paaiškins. 

SAVA IR SKOLINTA KALBA 

Vaikutis, kai nusirašo prakalbėlę, ją iš- 
moksta ir paskui pasako tėveliams, tai jis kalba 
tėveliams, tačiau savo jausmų neišreiškia, Taip 
pat kai vaikas nusirašo pasveikinimo laišką ir 
paskui jį paskaito tėveliams, jis kartoja tik tai, 
ką kiti yra pasakę ir sugalvoję, bet nevartoja 
savų žodžių, neišreiškia to, ką širdis ta proga 
jam diktuoja. Todėl tokie sveikinimai vertina- 
mi labai reliatyviai. 

Bet vaikutis, kalbėdamas su tėvais, nevi- 
sada naudojasi skolinta kalba; jis turi ir natu- 
ralią, tikrą, nuoširdžią kalbą, kuri kaip tik tė- 
vams patinka... 

Vaikutis užsigeidžia kokio nors daikto, ma- 
tyto pas draugą ar krautuvės lange. Jis neina 
ieškoti po knygas mamytei rašytino prašymo 
formulės, bet patogiu laiku, kai ji viena, jisai 
prieina, pasimeilina, sako jai, kad ją labai 1a- 
bai myli, kad nori visada būti geras, klusnus, ir 
t.t., o paskui... paprašo. Mamytė, gražių ir mei- 
lingų žodžių bei kilnių pažadų sujaudinta, atsi- 
leidžia ir duoda... 

Vaikutis mielai būna bendrabutyje, bet 
Kalėdų šventėm nori parvažiuoti namo.  Neieš- 
ko knygoj laiško pavyzdžio prašyti iš tėvų tos 
malonės, nes tikrai neras. Jis susigalvoja laiš- 
ką, suranda, kad ir ne puošniausius, bet iškal- 
bingiausius išsireiškimus, kad tik išgautų lei- 
dimą. Ir lengvai tėvų sutikimą gauna. Arba, 
tėvams grįžus iš kelionės, vaikutis neieško for- 
mulių juos linksmai pasveikinti; jam netrūks- 
ta malonių žodžių; o tėvams labiau patinka tas 
savaimingumas, kad ir netvarkingas, su pakar- 
tojimais, negu visi mintinai išmokti nuglostyti 
posakiai. 

O kodėl su Viešpačiu taip nedaroma? Ko- 
dėl su Juo visada tik maldų formulės? Dėlko ne- 
pratinti vaikų išreikšti Dievui, šventiesiems sa- 
vo menkutes idejas, savo menkučius troškimus 
savais, jų pačių, išgalvotais, žodžiais? 

* * 

Kažkas vaikų būrį paklausė: „Jei jums 
būtų reikalas prašyti kokios nors malonės ir 
nerastumėte maldaknygėje tokios maldos, ką 
jūs darytumėte?“ Daugelis sumišo, vieni vie- 
naip, kiti kitaip atsakinėjo. Tik vienas pasakė: 
„Išsigalvočiau“. — 

„Gerai, vaikuti, gerai atsakei“. Tik vie- 
nas taip atsakė, kiti niekad nebuvo pamąstę 
apie išgalvojimą kokios maldos prašymui iš 
Dievo ypatingų malonių, kurių kiekvienam rei- 
kia ir kurios nuolatos gyvenime keičiasi, Deja, 

meldžiantis, dažnai pasitenkinama kartojimu to, 
ką kiti jau yra pasakę; dažnai kalbame maldų 
formules, bet nesimeldžiame, 

Mergaitei buvo pavesta balsiai skaityti 
„pasiaukojimą Jėzaus Širdžiai. Prie žodžių: 
„Mano Dieve, atleisk tiek daug mano padarytų 
nuodėmių“... stabterėjo ir, su ašaromis akyse 
kreipdamasi į kleboną, tarė: „Bet aš nepadariau ' 
nuodėmių...“ Vargšė mergaitė jautė, kad toji 
kalba buvo ne josios, neatitiko josios troškimui, 
josios reikalams. Norėta priversti ją išreikšti 
ne savo jausmus. 


AR KŪDIKIS SUGEBA KALBĖTI 

SU DIEVU? 

Kaip kūdikis sugeba savo mintis išreikšti 
tėvams, seneliams, dėdėms, išgauti iš jų ko 
jam reikia ir išreikšti jiems savo meilę, taip 
jis sugeba kalbėti ir su Dievu, išreikšti Jam sa- 
vo troškimus, savo meilę, savo reikalus. Bet 
tam, kaip ir visur kitur, reikia jį auklėti, jam 
vadovauti, kaip kad daroma šeimos gyvenime. 
Kai atvyksta dėdė, senelis..., vaikui sakoma: 
Pasveikink, paklausk, kaip gyvuoja; paklausk, 
kaip laikosi dėdienė, prašyk pasveikinti sene- 
lę... Vaikas sveikina, klausia, prašo. Taip jis 
pripranta prie visuomeninio gyvenimo, ir vė- 
liau tęs toliau savo šeimyninį  pasikalbėjimą, 
prie kurio buvo pripratintas dar vaikas. Prie- 
šingai, yra vaikučių, kaimiečių, kurių niekas 
šitaip neauklėjo. Jie apšepę, nemoka dviejų žo- 

džių sumesti, nemoka nusiimti kepurės, kalbė- 
dami rankas laiko kišenėse, arba pabėga ir pa- 
sislepia. Visa tai įvyksta dėl to, kad jie nebn- 
vo auklėjami, jiems nebuvo teikiamas savaimin- 
gas ir nuoširdus auklėjimas. 

Taigi, jaunuolis, turi būti formuojamas, 
pratinamas kalbėtis su Viešpačiu šeimyniškai, 
pareikšti Jam savo dėkingumo, meilės ir pa- 
garbos jausmus. 

Tai nėra sunku. Kai vaikas gauna dova- 
ną, jam sakoma: „Sakyk ačiū“. Kai nusikals- 
ta kuriam nors šeimos nariui, sakome: „Atsi- 
prašyk, pažadėk daugiau taip nebedaryti“... Ir 
vaikas ieško žodžių, juos randa, ir pasako taip, 
kaip pritinka tokiomis progomis, visai nesinau- 
dodamas jokia knyga, jokia spausdinta formule. 

Kartais vaikui sakome: „Eik, pabūk drau- 
ge su tėveliu, mamyte, senele... Būk su manim, 
truputėlį pasikalbėsim...“ Ir vaikas klauso ir 
kalba, kaip moka, bet kalba, ir sako, ir vis turi 
ką nors pasakyti. 

Jei jam sakome: „Grįždamas namo, už- 
eik pas senelę ir pasveikink; paklausk, ar nesi- 
jaučia geriau... Praeidamas pro dėdės Petro na- 
mus, pasakyk, tegu jisai pas mus ateina, tėve- 
lis kažką turi jam pasakyti ir t.t.“, — vaikutis 
visa išpildo ir nesusimaišydamas pasako, kas 
reikia pasakyti. O kodėl kartais vaikui nesa- 
kome: „Pasitrauk ten, nuošaliai, ir kalbėk va- 
landėlę su Jėzumi, sų Marija, su Dievu: nueik 
bažnyčion pas Jėzų ir nuo mūsų visų Jį pa- 

sveikink; paprašyk, kad išgydytų sesutę, kad 
globotų kelyje tėvelį, kad jisai greitai sugrįž- 
tų... Atsiprašyk už nusikaltimą ir pažadėk Jam 
būti geresnis... Prieš išeidamas iš bažnyčios 
pasiųsk pabučiavimą Jėzui Švč. Sakramente...?“ 

Visus šiuos dalykus vaikas gali daryti ir 
mielai darytų, bet reikia išmokyti, reikia jį įsta- 
tyti į kelią, kaip daroma, teikiant šeimyninį 
auklėjimą, kiekviena pasitaikiusia proga. Pa- 
našiai reikia pasinaudoti kiekviena proga para- 
ginimui kalbėti su Dievu, kaip su tėvu, gerada- 
riu, pažįstamu, draugu. Dievas kūdikio akims 
ir širdžiai turi būti artimas, savas, kaip tėvas, 
draugas. Manau, kad tai nėra sunku, nors sa- 
koma: Vaikas Dievo nemato, Marijos nemato 
ir t.t. 


Iš TIKROVĖS 

Vieną dieną keturių metų, rimtai nusitei- 
kęs kūdikis, pagal savo mokslą kaž ką rašė 
rastame popiergalyje. 

— Ką darai? 

— Rašau dėdei Antanui laišką. 

— Ar jį pažįsti? 

— Ne, bet jisai man vis dovanų siunčia, 

Buvo taip: dėdė Antanas gyveno toli. Jis 
niekad nebuvo matęs to savo sūnelio, bet daž- 
nai jam atsiųsdavo dovanų. Kai tėvai jam įteik- 
davo kokį nors dėdės atsiųstą dalyką, saky- 
davo: Tai atsiuntė tau dėdė Antanas. Pasiųsk 
jam pabučiavimą. Ir vaikas vis siuntė savo 

bučinius niekad nematytam dėdei. Dabar kilo 
jo galvoj mintis parašyti jam laišką. Tėvai, 
duodami vaikui kokį naują dalyką, visada sa- 
kydavo, kad tai siunčia dėdė Antanas. "Taip 
dėkingumas skynėsi palengvėle sau kelią toje 
širdelėje. 

Dievas nuolatos siunčia mūsų vaikams 
dovanų; stenkimės juos priversti stebėti, kas 
duoda tas dovanas. Kalbėkime dažnai apie Die. 
vą, Jėzų, Mariją, o vaikas, jų ir nematęs, su- 
sidarys savotišką ideją, ir palengvėle Dievo, 
Jėzaus, Marijos mintis jam pasidarys prigimta 
ir reikalui esant, jis mokės šauktis prie jų. 
Panašiai jis sueis į artimus santykius ir su ki- 
tomis antgamtinėmis būtybėmis. 

Vaikas nieko nebijojo ir net tamsoje ra- 
miai miegodavo, kai tikrai žinodavo, kad kam- 
baryje yra jo mamytė, nors jos ir nematydavo. 
Kai tik jis būdavo tikras, kad mama yra drau- 
ge, niekas jo nebaukštino. Teesie vaikas įsiti- 
kinęs, kad Dievas yra su juo drauge, visada pa- 
siruošęs jam padėti... Jam nieko kito nerei- 
kia, kaip tik šauktis Dievą ir tuoj pajus Jo 
pagalbą. 

DIEVAS VAIKŲ IŠKLAUSO 


Aštuonerių metų vaikučiui nebuvo leista 
laikyti konkursinių kvotimų, nes trūko vienos 
sąlygos. Labai nusiminė. Konkurso dienos ry- 
tą ilgai išbuvo užsidaręs savo kambaryje... Nu- 
ėjęs pas tėvą jo paklausė: 

— Ar niekas nebuvo atėjęs manęs 
kviesti? 

— Kam? 

— Konkursui, 

— Bet juk tau neleido. 

Vaikas nuleido: akis ir atsidusęs tarė: 

— O juk aš tiek meldžiaus.,. 

Jam atrodė negalima, kad Viešpats ne- 
išklausytų tokios įkyrios ir pasitikinčios jojo 
maldos. Tą pat valandą atbėga klasės drau- 
gas ir sako: 

| — Direktorius dar kartą patikrino ir nu- 
tarė, kad esi tinkamas. Bėk greit, nes tuoj pra- 
sideda kvotimai... 

Laimė, viskas gerai pasisekė. 

Paklaustas jisai, kaip meldėsi, atsakė: 
„Daug kartų kartojau Viešpačiui: Padaryk, 
kad mane priimtų konkursan, padaryk man tą 
malonumą. Būsiu visada geras, padaryk tą 
malonumą, neatimk nuo manęs. Tiek mokiausi, 
mokysiuos dar ir daugiau, kad Tau ir savie- 
siems patikčiau, bet duok tą malonę“, 

Kūdikiška, vaikiška malda — kas nors 
pasakys. Eikite ir pabandykite taip pasakyti 
Jėzui, kuris visada norėjo apie save turėti vai- 
kų, su jais kalbėdavosi ir šeimyniškai draugau- 
davo... Šitokia kalba Jėzui patinka ir tai tu- 
rėjo mintyje, kai sakė: „Jei nepasidarysite pa- 
prastučiai kaip šitas kūdikis, nejeisite į dan- 
gaus karalystę“... 

Yra plačiai žinomas naivus vieno netur- 

tingo berniuko tikėjimas, kuris, mamytei ser- 
gant vargingoj palėpėj, parašė laišką dangaus 
"Tėvo adresu ir įmetė į aukų dėžutę. Laišką ra- 
do klebonas. Jisai suprato vaikučio naivumą, 
nuėjo pagal duotą adresą ir sušelpė nelaimin- 
gają motiną bei jos kūdikį. Šitaip Dievas iš- 
klausė to nekalto kūdikio maldos. 

Septynerių metų našlaitis, manydamas 
esąs vienas bažnyčioje, stovėdamas šalia taber- 
nakulio, kartojo: „Jėzau, būk mano tėvu! Jė- 
zau, būk mano tėvu!“ Vienas žmogus tuo metu 
taip pat meldėsi bažnyčioje. Priėjo prie vaiko + 
ir jam tarė: 

— Išeikim valandėlę iš bažnyčios. Dėlko 
tu taip kalbi Viešpačiui? 

— Palikau našlaitis. Nebeturiu nė vieno 
artimo žmogaus šiame pasaulyje. Prieš keletą 
dienų mano tėvelis mirdamas man pasakė: 
„Prašyk Jėzų, kad Jisai tau būtų tėvu“. 

Tasai vyriškis susijaudinęs tarė: 

— Gerai, Viešpats išklausė tavo maldą. 
Eiva. Aš būsiu tavo tėvu Jėzaus vardu! 

* p * 

Nekaltame kūdikyje yra įgimtas linkimas 
Dievop, įkvėptas paties Dievo per krikštą. Kū- 
dikis Dievą jaučia, skonėjasi Dievu, pats nesu- 
prasdamas dėlko; bet jeigu jam primenama, jei 
jam paaiškinama tai, ką jisai savyje jaučia, tai, 
kas įvyksta aplink jį, ir pakeliama jo mintis ir 
širdis Dievop, jis džiaugiasi juo, mielai klauso 

apie Jį kalbant, ir mintis apie Dievą pasidaro 
jam artima. Jisai dažniau ims kalbėti su Die- 
vu, negu kad mes įsivaizduojame. 

Viena mergaitė siuntė bučinius į visas 
šalis. 

— Ką darai? - 

— Siunčiu bučinius Dievui visur esan- 
čiam. 

Vieno vaiko paklausta: 

— Ar gali būti du dievai? 

— Tai kur padėsi antrąjį Dievą, jei jau 
vienas yra visur? — atsakė vaikas. 


VAIKAS SU DIEVU IR SU MUMIS 


Kaip malonu tėvui ar motinai matyti, kad 
jų vaikutis savaime ateina pas juos ne pakar- 
toti keleto mintinai išmoktų komplimentų, bet 
pasakyti malonių išsireiškimų, paeinančių iš 
jo paties širdelės. ,„,Mylimoji mamyte, kokia 
gera tu man buvai vakar; tėveli, kaip man pa- 
tinka vakar tavo man nupirkta kepurė, žaisliu- 
kas ir t.t.“ 

Vienas tėvas verkdamas man pasakojo, 
kad savo sūnui vardinėms padovanojęs laikrodį. 
Pietų metu tasai sūnus keletą kartų jį apkabi- 
nęs ir tūkstančiais skirtingų išsireiškimų, kaip 
jam širdis diktavo, rodęs savo džiaugsmą ir 
dėkingumą už gautą dovaną. 

Dievas nuolatos duoda dovanų vaikams, 
savo mylimiausiems sūneliams. Tai argi Die- 

vas nesidžiaugs, girdėdamas iš jų lūpų dėkin- 
gumo žodžius, trykštančius iš jų širdies, savai- 
mingus, o ne visada ir tik mintinai išmoktas 
formules? 

* > * 

Ką pasakytume apie tokį vaiką, kuris iš- 
vykimo, atvykimo proga gavęs kokią dovaną, 
arba nusikaltęs pasitenkintų tik kartojimu 
mintinai išmėktų iš kokios knygos posakių, nie- 
kad nepridėdamas nė vieno ta proga savo su- 
galvoto žodžio? O kodėl norime, kad Viešpats 
pasitenkintų vien mintinai išmoktomis formu- 
lėmis, kartojamomis dažniausiai nekreipiant 
dėmesio į jų reikšmę? Kodėl nepratinti vaikų 
kalbėtis su Dievu, pabūti su Jėzumi švč. Sak- 
ramente, su Dievu visur esančiu? Mes atima- 
me Jėzui ir mūsų vaikams malonumą, neapsąa- 
komą džiaugsmą. Mes paliekame vaikų sieloj 
spragą, kurios niekas daugiau neužpildys... 
Atsiras rūpesčiai, aistros, kurios pavergs jau- 
nuolio, vyro protą ir širdį, ir, jei tik jis nebuvo 
pratinamas prie šitos nuoširdžios, šeimyniškos 
kalbos su Dievū, nemokės ja naudotis, nejaus 
visiškai reikalo, visai net negalvos, ir praleis 
visą savo enimą abejutiškume Dievo atžvil- 
giu, apsieidamas be Dievo... O kiek tokių yra! 

* id * 

Kai vaikas prašo ko nors pas mamą, daž- 

nai gauna atsakymą: „Pasakyk tėveliui... Pra- 

šyk tėvelio...“ Kai vaikas turi kokį nemalonu- 
mą, savaime eina pas mamytę ir iš jos laukia 
pagalbos bei paguodos. Kodėl nepatarti vai- 
kui kreiptis į Dievą, kai yra kokio reikalo spau- 
džiamas, ypač dvasinio pobūdžio; kai yra rei- 
kalingas kokios malonės, pav., kad kvotimai 
gerai pavyktų, kad išgytų ir tt.? Patarkime 
vaikui, kad melstųsi, kad prašytų norimos ma- 
lonės. Vėliau, paaugęs, kai bus reikalo spau- 
džiamas — norės išsivaduoti iš kokios nelaimės, 
išsisukti iš kokios sunkios painiavos, kad pa- 
sisektų koks užsimojimas, — jisai bus pripra- 
tintas kreiptis į Dievą, prašyti Jo pagalbos ir 
patarimo. Priešingai, jei jisai buvo pratina- 
mas mechaniškai kalbėti vieną antrą formulę, 
o niekad nesikalbėti valandėlės artimiau su Die- 
vu, savais, paties išgalvotais išsireiškimais, po 
kiek laiko, arba visai apleis tas formules, ku- 

- rioms niekad nėra jokios svarbos davęs, kurias 
laiko tinkančiomis vaikams ar seniems, arba ir 
toliau be atydos kalbės, nes jos jam neįkvepia 
jokio pasitikėjimo ir nepakelia jo širdies į Die- 
vą, į kurį kreiptis jisai niekad nebuvo pratina- 
mas savais, nuoširdžiais žodžiais. 

Šitaip ir atsiranda tokių žmonių, kurie, 
būdami vaikai, meldėsi ant motinos kelių, t. y., 
kalbėjo maldas, bet vėliau nebesimeldžia, nebe- 
kalba maldų ir apsieina be Dievo! Nors jie, 
būdami vaikai, kalbėjo maldų formules, bet ka- 
dangi nekreipė dėmesio į jų prasmę, tai tosios 
formulės buvo be sielos, paliko negyva raide 

širdžiai, ir sielai nepridavė gyvybės, kurios bū- 
tų turėjusios duoti. Siela skurdo ir nuo pat 
kūdikystės leido savyje užgesti per krikštą 
įdiegtam Dievo troškimui. Taip ir išauga žmo- 
nių, kurie rūpinasi pačiais svarbiausiais šios 
žemės reikalais, visai nekreipdami dėmesio į 
Dievą ir į Jo teisę dalyvauti žmogaus reikaluo- 
se! Kartais net tenka išgirsti burnojimų, kad 
Dievas tesirūpina savais dalykais, o jųjų reika- 
lus tepalieka jiems; kad jie nieko iš Jo neprašą, 
jiems Jo nereikia!... 


IŠMOKYKIME MALDŲ, IŠMOKYKIME 
MELSTIS 
Ką daryti? Nebereikia jau daugiau mo- 
kyti vaikus įprastų maldų formulių? Būtų di- 
delė klaida taip manyti ir sakyti. Įprastų mal- 
dų su kasdien vartojamomis formulėmis rei- 
kia. Yra tai tvarinio duotina duoklė savo Sut- 
vėrėjui. Jėzus mus išmokė pačios kilniausios 
maldos formulės. Mūsų motina ir mokytoja 
Bažnyčia meldžiasi už visus bendromis formu- 
lėmis ir ragina tikinčiuosius kartoti drauge su 
savo tarnais. Tat reikia išmokyti kalbėti ir 
įprastinių maldų formulių. Tačiau reikia žiū- 
rėti, kad tos formulės nebūtų tik žodžių kar- 
tojimas, lyg koks atminties lavinimas. Reikia 
atkreipti vaiko dėmesį į žodžių reikšmę, kad 
juos sakydami, lydėtų  širdžia ir mintimi, Iš 
lengvo reikia pereiti visas maldas, žodis po žo- 
džio ir išaiškinti jų reikšmę. 

Pavyzdžiui, mokydami vaikus maldos „Tė- 
ve mūsų, kurs esi danguje“..., kiekvieną jos žodį 
aiškinkime klausimais: Kur yra Viešpats? Ar 
tik danguje? Su kuo dabar kalbi? Ar tave gir- 
di? Ar tavęs klauso? Ar tave myli? O tu, ar 
myli tą Tėvą? ir t.t. Arba „Atleisk mums mū- 
sų kaltes“...: Kuo esame Dievui kalti? Kaip 
mes turime su kitais elgtis? Ar galime ker- 
šyti ir t.t. 

„Sveika Marija“....: Su kuo dabar kalbi? 
Kas yra Marija? Kieno motina? Ar tik Jėzaus 
motina? ir t.t. 

Bet argi vaikai supras? — Daugiau, negu 
mes tikimės. Kartą vaikas žegnodamasis prie 
žodžių „ir Sūnaus“ stabterėjo ir paklausė ma- 
mytės: „O motinos čia nėra? Tėra tik Tėvas 
ir Sūnus?“ Kitas vaikas mokėsi mintinai Con- 
fiteor (Išpažįstu visagalinčiam Dievui...), ruoš- 
damasis pirmai išpažinčiai. Prie žodžių „Šven- 
tiesiems Apaštalams Petrui ir Pauliui, visiems 
šventiesiems...“ nutilo ir paklausė: „Argi aš 
visai šitai miniai turiu išpažinti savo nuodė- 
mes? Man nedrąsu!...“ Pasakojama, kad vai- 
kas, kurio mama daugiau nieko neturėjo kaip 
tik duonos, kartą kalbėdamas „Tėve mūsų“ po 
žodžių „Kasdienės mūsų duonos duok mums 
šiandien“ paklausė, ar nebūtų galima. paprašyti 
ir ko nors prie duonos... 

Kalbėkime vaikui apie Dievą, o vaikas 
mus supras! 

Bet negana liepti kartoti maldų formu- 

les; reikia, galimai, jas paaiškinti, kad supras- 
tų. Kartais paklausti apie sakomų žodžių reikš- 
mę. Taip vaikas pripras galvoti ir lydėti šir- 
džia tai, ką burna taria. Kai klauso Mišių, 
pamokykime apie įvairias jų dalis, apie jų 
svarbą. Nemanykime, jau savo pareigą atlikę, 
nupirkdami gražią maldaknygę, nuvesdami baž- 
nyčion. Kulto apeigos turi kalbėti į jo širdį, 
bet tai neįvyksta, jei nesupranta, ką mato da- 
rant. 

Kartais nusiveskime vaiką į bažnyčią ne 
pamaldų metu ir paaiškinkime, kas matoma 
bažnyčioje, daiktus, reikalingus apeigoms: al- 
torių, klausyklą, sakyklą, švęstą vandenį, ta- 
bernakulį, amžinąją ugnelę ir tt. Paprašykime 
ir kunigą, kad parodytų švęstus indus, drabu- 
žius ir t.t. Suteikime tas žinias vaikui. Kol 
jo protas jaunas, laisvas nuo rūpesčių, teprisi- 
siurbia tų dalykų. Visa yra naudinga jam iš- 
saugoti, jį išauklėti. 

Šitaip artimiau susipažinęs su kulto reik- 
menimis, vaikas įgauna pasitikėjimo Dievu, 
ir kai atsiras reikalas, mokės Jo šauktis savais 
žodžiais, aplinkybių padiktuotais, širdies pagal 
reikalą įkvėptais. 

* 
* * 

Kaip meldėsi apaštalai, atsidūrę pavoju- 
je nuskęsti? — Gelbėk, Viešpatie, pražūsime! 
Gerasis latras ant kryžiaus, kaip meldėsi? Vieš- 
patie, atsimink mane, kai pasieksi savo kara- 

lystę. Kaip meldėsi moteris kananietė?  — 
Viešpatie, Dovydo sūnau, pasigailėk manęs. Ma- 
no duktė yra baisiai velnio kankinama... Kaip 
matyti, nėjo ieškoti po knygas spausdintų for- 
mulių, bet ten pat išsigalvojo reikalingą mal- 
dą, pritaikintą aplinkybei, reikalui. O Jėzus, 
kaip meldėsi Alyvų darže? — Mano Tėve, jei 
galima, atimk nuo manęs tą taurę... 

Argi vaikai moka taip išsigalvoti maldas 
ir kalbėtis su Dievu, kaip daro su namiškiais? 
Kodėl ne? Ar galima manyti, kad Dievas nėra 
jiems davęs gabumų kalbėtis su Juo? Argi 
Dievas, kuris sutvėrė gražias vaikų širdeles, ne- 
būtų įdiėgęs galios Jį justi, mylėti. Jam kal- 
bėti? Jėzus, kuris taip mėgsta turėti apie save 
vaikų, bene pasitenkina, kad jie tylėtų arba Jam 
kartotų mintinai išmoktus komplimentus ? 

Žinoma, kad mes turime pratinti vaikus 
prie šitokios kalbos, prie šitokio artimumo su 
Viešpačiu. 

Prileiskite, kad namuose vaikas niekad 
negirdi kalbant, nemato jokių priėmimų, kad 
jis pats niekad neina ir savųjų niekad nepalydi 
į svečius. Arba, kam nors atėjus, jis yra iš- 
varomas pasislėpti, kad nematytų atėjusių ir 
negirdėtų jų kalbų, prie jo suaugusieji tarpu- 
savyje kalbasi šnibždomis, kad jisai nieko ne- 
girdėtų, nesuprastų. Ar jūs manote, kad taip 
auklėjamas vaikas išmoks gražiai, mandagiai 
su savais ir svetimais elgtis, kalbėti? — Ne. 
Norėdami išmokyti vaiką kalbos ir, tinkamo el- 

gesio, mes jam rūpestingai sakome: Žiūrėk, 
kai kas ateina, arba kai tų kur nueini, daryk 
taip ir taip. Žiūrėk, ką kiti daro. Prisiklau- 
syk, kaip mes kalbame, ir išmok. Jei tau ką 
duoda, netylėk, padėkok. Paklausk, kaip einasi 
kitiems ir t.t. F 

Šitaip vaikas mokomas elgtis viešumoje ir 
kartojama jam, kas yra reikalinga, tol, kol ne- 
išmoksta. 

Na, o su Viešpačiu, argi taip darome? Ar 
stengiamės, kad vaikas ir Dievo akyse gražiai 
pasirodytų? Kad mokėtų Dievui padėkoti už 
tiek daug gaunamų geradarybių? 

Bet vaikai apie tai negalvoja!... Deja, 
negalvoja. Visai negalvotų išmokti gražiai kal- 
bėti, mandagiai elgtis, jei mes nemokytume visų 
tų dalykų, jei jie nedalyvautų pokalbiuose. Nu- 
einame bažnyčion. Vaikai mato judinant lūpas 
ar girdi meldžiantis lotyniškai, bet nežino, ką. 
suaugusieji Viešpačiui sako. 

Bemokslė tarnaitė šitaip meldėsi: „Vieš- 
patie, aš tau noriu sakyti visa tai, ką sako mal- 
doj mano šeimininkė“. 

Viena mergaitė po Komunijos ilgai mel- 
dėsi, paskui tarė šalia stovinčiai motinai: „Aš 
jau iškalbėjau Jėzui ryto ir vakaro maldas, pa- 
deklamavau eilėraštį „Dabar mes esame mažy- 
čiai, bet užaugsim po neilgo...“, tyliai pagiedo- 
jau premiavimo giesmę... Ką dar turiu Jam 
sakyti“? Vargšė mergaitė! Norėjo kalbėtis su 

Jėzumi, bet... niekas niekad nebuvo jos mokęs, 
kaip su Juo širdis širdin kalbėtis. 

Namuose niekuomet negirdi kalbantis su 
Viešpačiu, daugiausia mato ar girdi kartojant 
formules, pav. rožančių ir kitas maldas, ku- 
rios yra labai geri dalykai, bet tikro pašneke- 
sio su Viešpačiu niekad negirdi. Todėl aišku, 
kad jie negalvoja  pasišnekėti su Viešpačiu. 
Priešingai, jei vaikas išgirstų savo mamytę, ne- 
laimės prislėgtą, iš širdies gelmių prašant vie- 
nokios ar kitokios malonės žodžiais, savaime 
trykštančiais iš širdies, skausmo ir reikalo pa- 
judintais, arba, laimei nusišypsojus, kokiam 
džiaugsmui pasitaikius, jis matytų ir girdėtų 
tėvus dėkojant Dievui savaimingais, neformuli- 
nais, savo išgalvotais, plaukiančiais iš dėkin- 
gos širdies žodžiais, tada ir jis išmoktų šauktis 
Dievo, šventųjų, dėkoti jiems natūralia, savai- 
minga, tikra, širdies kalba. 

Pav., kokioj nors  nelaimėje jis galėtų 
šauktis Dievo: „Viešpatie, padėk, matai: kokia 
nelaimė mus ištiko! Tu gali, Tu matai visa, pa- 
dėk! Tavo bausmės nusipelnėme, bet atleisk, 
geresni būsime“. — Bijant, kad nelaimė neištik- 
tų, arba esant pavojuje gali taip melstis: „Vieš- 
patie, pasigailėk, padėk, neleisk tos nelaimės. 
Patys nieko neįstengiame, Tavyje pasitikime. 
Jėzau, Tu gailestingai žiūri į žmonių vargus, 
padėk“... 

Džiaugsmo valandoje: „Ačiū, Viešpatie, 

už Tavo gerumą. Mes tikrai nenusipelnėme. 
Koks geras esi su mumis. Ačiū...“ 

Laimė nusišypsojo, pavyko teisingai už- 
dirbti? — „Ačiū Tau, Viešpatie, už tą laimingą 
pasisekimą. Tau esame labai dėkingi. Tu toks 
geras su mumis, mes irgi būsime“ duosnūs 
vargšams. Duosime... vargšams... (ar kokiai 
šeimai ar parapijai ar klebonui, kad išdalintų 
neturtingiesiems...)““. 

Tai reikia daryti vaikų akivaizdoje, kač 
girdėtų ir išmoktų. 

Užderėjo (pasėliai? — „Ačiū, Viešpatie, 
kad toks geras. Ačiū! Dalį duosime vargšams. 
Jonuk, eik pavadinti čionai tą našlę, gyvenan- 
čią ten, palėpėje, duosime jai dalį gausaus mū- 
sų derliaus...“ 

O jei pasėliai neužderėjo? — „Ačiū ir už 
tai, o Viešpatie, mes nė tiek nesame nusipelnę. 
Mes tokie negeri. Atleisk, Viešpatie, padėk 
mums kitu būdu. Dabar tenkinamės tuo, ką 
davei“. Vaikai, matydami šitokį elgesį, girdėda. 
mi šitokias tėvų maldas, neužaugs tokie, kad 
užmirštų Dievą, kai sekasi, ir keiktų Jį, kai ne- 
siseka, bet gyvenimo bandymuose bus pilnai 
atsidavę Dievo norui. 

Po įprastinių maldų, palikime vaikui lais- 
vo laiko pasikalbėti su Jėzumi. — „Dabar tu 
sakyk, ką nori; prašyk Jį ko nors“. Liepkime 
kartais eiti savo kambarin pasikalbėti su Jėzu- 
mi savais žodžiais... Ką kalbės, nesirūpinki- 

me. Tegu kalba vaikiškai, nes Jėzus to ir nori. 
Paklausykite. 

Šių eilučių autorius kartą traukinyje matė 
tokią sceną: dviejų metų vaikutis buvo pagul- 
dytas ant bagažui dėti tinklelio. Neužilgo pra- 
sidėjo šitoks paprastas pašnekesys tarp vaiko 
ir motinos: 


Ir taip ištvermingai tęsėsi tas pašnekesys 
be žodžių pakitėjimo, kolei miegas neužmerkė 
vaikui akių. Aiškiai buvo matyti, kad mama ir 
vaikas tuo labiau buvo patenkinti negu kokia 
nors puošnia kalba. Tuose paprastuose žo- 
džiuose liejosi visa širdis. Kodėl gi tad Jėzus 
ir vaikai neras malonumo šitaip pasikalbėti? 

Jūs, motinos, puikiai suprantate savo kū- 
dikio paprastą kalbą ir ją vertinate labiau už 
bet kokią įmantrią kalbą. Pagalvokite, kad Jė- 
zus supranta ir džiaugiasi jūsų gležnų kūdikių 
pašnekesiais. Jisai pasakė: „Leiskite mažutė- 
liams pas mane ateiti, nes tokių dangaus ka- 
ralystė“. 

VAIKŲ JAUTRUMAS 


Vaikai yra labai jautrūs geriems jaus- 
mams, geriems pavyzdžiams, o ypač jautrūs ti- 
kybiniuose, antgamtiniuose dalykuose. Bet rei- 
kia paruošti, išmokyti kaip tai daryti. 

Vienas vaikas, sykį matęs kine Kristaus 
kančią, nebenorėjo eiti į jokį kiną, nes sakė, 
kad Jėzų visur kankiną. 

Šeimoje visi verkė sustoję prie senelio 1a- 
vono. Penkių metų vaikutis tarė: — „Kodėl 
verkiate? Senelis jau danguje. Jis laimingas. 
Jis meldžiasi už tėvelį fronte, kad greit sugrįž- 
tų...“ — Kokia graži antgamtinė pamoka! 

Dažnai priminkime vaikui Dievą. Matyda- 
mi gėles sakykime jam: „Dėkok Viešpačiui, kad 
jas sutvėrė tokias kvapias ir gražias“... Matant 
paukščius ir girdint juos čiulbant priminkime 
jam: „Džiaukis su Viešpačiu, kad Jis juos su- 
tvėrė žmogui palinksminti...“ Vaikas mato vai- 
sius ant medžių.  Paraginkime jį: „Tark ačiū 
Viešpačiui už tokius gražius vaisius...“ Kylant 
audrai ir griaustiniui baugiai trankantis, įspė- 
kime jį: „Bijok Viešpaties, kuris gali vienu žai- 
bu visa išnaikinti ir“ atimti gyvybę...“ Bet taip 
pat sakykime jam, kad neturi bijoti, jei yra 
Dievo malonės būklėje, nes mirtis yra nelaimė 
tiems, kurie nusidėję. Ta proga galim papa- 
sakot kad ir šį atsitikimėlį: 

Miršta 12 metų jaunuolis. Mama niekur 
negali rasti ramybės. Verkia, kad net gaila 

darosi. Sūnus, ją guosdamas, sako: „Mamyte, 
neverk. Aš užtikrinu tave, kad niekad sunkiai 
nenusidėjau. Esu tikras, kad eisiu į dangų“. 

Kai vaikas mato nešant laidoti numirėlį 
pamokykime jį: „Padėkok Viešpačiui, kad ta- 
ve gyvą laiko ir prisimink, kad tas numirėlis 
turės stoti Dievo teisman...“ — Žino vaikas, 
kad kas nors serga. Šia proga paraginkime jį 
pasimelsti: „Prašyk jam iš Dievo sveikatos, 0 
tu padėkok, kad tave sveiką laiko...“ 

Matant jam gražų žvaigždėtą dangų sa- 
kykime: „Koks gražus ir koks platus dangus... 
Dievas, visų tų daiktų Sutvėrėjas, yra daug 
gražesnis, daug didesnis“. — Krentąs medžio 
lapas — trumpo gyvenimo paveikslas. 

Vaikams pripasakojama tiek daug viso- 
kių niekų, o tiek maža dedama pastangų iš- 
auklėti tiems jausmams, toms aukštoms ant- 
gamtinėms mintims, į kurias turime pakilti, 
žvelgdami į gamtą. ' Pasiklausykite mergaitės 
kalbos, pratintos visa, kas gražu pasaulyje pri- 
skirti Dievui. 

"Mama, bevaikščiodama laukuose, išsitarė: 

— O, kokia graži gamta... 

— Padėkokime Dievui, kad mums davė 
akis ją matyti... — atsakė mergytė. Gražus 
tas pasakymas! 

Vieną vakarą mengytė įsikibusi į tetos 
ranką, išėjo su ja pasivaikščioti. Teta tarė: 

— Žiūrėk, koks žvaigždėtas dangus. 

Mergaitė valandėlei ištraukė rankutę iš 
tetos rankų ir tuoj vėl įsikibo. 
— Kodėl tu buvai atsipalaidavusi? 
— Reikėjo sudėti rankas padėkoti Die- 
vuliui už tokį gražų dangų! 
* 
Ž E 


Vaikai, išugdyti antgamtiškumo mokyk- 
loj, turi ypatingą kalbą: viską priskiria Dievui, 
reikaluose ieško Dievuje pagalbos. Jie dau- 
giau už suaugusius moka jausti, skonėtis Dievu 
ir Dievo dalykais. Bet reikia juos į tą kelią 
įvesti. Yra tokių, kurie patys mąsto apie Die: 
vą, apie Jį kalba, Jo trokšta, Jo išsiilgsta. Tai 
yra privilegijuotos sielos, keliančios nusistebė- 
jimą jų klausantis, jas matant. Dievas jose sa- 
vaime veikia, daro jose savo malonės stebuk- 
lus, nors josios nėra turėjusios jokio išorinio 
antgamtinio išauklėjimo. Bet tai išimtys, nes 
kartais ir tos gražios sielos pasidaro nejautrios, 
abejutiškos, kaip ir apskritai, visi vaikai, ar tai 
dėl blogos aplinkos, kurioje auga, ar tai dėl 
trūkumo vadovo ir paraginimų į antgamtišku- 
mą. Kartais ir be blogų kalbų, gyvuliško gy- 
venimo blogi pavyzūžiai viską užslopina, su- 
mindžioja nekaltą, sielą kaip gėlę purvyne... ir 
ji netenka savo skaistumo, savo kvapo!... 

O ką besakyti apie tuos vargšus vaiku- 
čius, kurie nieko negirdi apie Dievą? Kokia tuš- 
tuma jų sieloj, kuri taip išalkusi Dievo! T. 

Dousset'o O. P. gyvenime yra pasakojama toks 
atsitikimas: 

Septynerių metų būdamas buvo priimtas į 
Krikščioniškųjų Mokyklų Brolių „mokyklą. Iki 
to amžiaus jisai niekad nebuvo girdėjęs apie 
Dievą. 

Vieną vakarą, kai auklėtoja ji paguldė, 
ir išėjo, jisai išlipo iš lovos, nuėjo pas savo pus- 
šeštų metų sesutę ir tyliai paklausė: 

— Noemi, ar jau miegi? 

— Ne, Gastonai. Ko nori? 

— Žinai? Yra Dievas! 

— O kas yra tas Dievas? 

— Tai yra tas galingas Tėvas, sutvėręs 
visus daiktus... Ir aiškino, kaip mokėjo, visa, 
ką buvo girdėjęs. 

Kitą vakarą vėl tas pats. 

— Noemi, miegi? . 

— Ne, bet miego noriu. 

— Paklausyk, Noemi, vieno gražaus da- 


lyko! 

— Ko taip? 

— Mokytojas sakė, kad su Dievu galima 
kalbėtis! 

— Kaip tai padaryti? „Kur Jisai yra? 

— Meldžiantis... 

— Ką reiškia „meldžiantis“ ? 

— Klausyk. Kartok su manim: „Tėve mū- 
sų...“ 


— Tėve mūsų... 
— Kurs esi danguje... 

Ir taip per keletą vakarų kartojo „Tėve 
mūsų“, kol pagaliau visą išmoko. Visa tai pada- 
rė tėvams nieko nežinant. , 

Mieli vaikučiai ieškojo Dievo, o Dievas 
jiems tiesiog reiškėsi!... Noemi ir Gastonas vė- 
liau tapo katechizacijos apaštalai, 


DIEVAS VAIKO PROTE IR ŠIRDYJE. 


Laimingos ausys klausančios ne išorėje skam- 
bančių balsų, bet viduje pamokinančio balso. 
Laimingos akys, užsimerkusios išoriniams daik- 
tams, o atsimerkusios vidiniams“ (Kristaus se- 
kimas, III knyga). 

Dievas dažnai kalba viduje, pamoko, klau. 
sia, pataria, ragina sielą daryti gera. Yra tai 
nuolatinis Dievo veikimas, kuris nori sielą pa- 
švęsti ir ištobulinti, kaip turėtų būti. 

Bet, deja, siela nevisada pripažįsta šį vi- 
dinį Dievo balsą, nekreipia dėmesio, sumaišo vi- 
dinius Dievo įkvėpimus su paprastais savo pri- 

gimties norais daryti ar nedaryti kokį nors 
veiksmą. Vietoj pripažinti Dievo balsu, tai, ką 
girdi viduje, palaiko prigimties reikalavimu ar 
priešinimosi. Ir taip priskiria prigimčiai vidi- 
| nius įkvėpimus, arba į juos nekreipia dėmesio 
arba jais nepasinaudoja. Leidžia savyje už- 
gesti tai šventai liepsnai, kuri būtų buvusi pra- 
“ džia antgamtinių gėrybių pamėgimo ir kuri bū- 
tų pritraukusi naujas Dievo malones ir naujos 
šviesos siekti tobulybės, šventumo. 

Vaiką reikia išmokyti pagalvoti apie tą 
Dievo malonės vyksmą. Dievas dažnai kalba 
į vaiko širdį, bet vaikas, neperspėtas, nekreips 
dėmesio į vidinius įkvėpimus ir tik paviršuti- 
niai palies kai kuriuos labai svarbius gyvenimo 
momentus. 

Šventasis jaunuolis, pranašas  Samuėlis, 
girdėjo paslaptingą balsą šaukiantį jį tris kar- 
tus, bet nesuprato ir negalvojo, kad tai Dievas 
jam kalbėjo... Manė, kad tai žmogaus balsas, 
nes dar nebuvo pripratęs prie Dievo balso. Tik, 
kai vyriausias kunigas jam pasakė, kad tai Die- 
vo balsas, ir kad jo klausytų, tada jaunuolis 
nuolankiai pakluso Dievo balsui ir tarė: „Kal- 
| bėk, Viešpatie, tavo tarnas klauso“. Tada Vieš- 
“pats prabilo į jį ir mokė. 

Paaiškinkime savo vaikams apie vidinį 
Dievo balsą, kuris įkvepia jiems: artimo meilės 
darbą padaryti, įžeidimą atleisti, sunkumus nu- 
galėti, nuliūdusį paguosti, aplankyti Jėzų švč. 
Sakramente, priimti Jėzų šv. Komunijoje, pasi- 

melsti už ligonį, už mirusį, patarnauti. Ž 
Ė 3 


Vaikas sakosi norįs padaryti gerą darbą. 
Vieton sakyti, kad jisai turi gerą širdį, sakyki- 
me, kad Dievas jam įkvėpė šitą gražią mintį. 
Mums sakosi norįs mielai eiti bažnyčion, saky- 
kime, jog Dievas nori, kad jisai valandėlę drau- 
ge pabūtų. Gaila jam vangšo? Patarkime jam 
padėkoti Dievui už šitą gražų įkvėpimą... Pa- 
sakė jisai tiesą, nežiūrėdamas, kad tuo baus- 
mės neišvengs? Priminkime jam, kad Dievas 
davė tuo momentu jam nepaprastą malonę to- 
kiam, tiesa, privalomam, bet priešingam savi- 
meilei veiksmui atlikti. Vis dar nenori atleisti 
įžeidimo? — Priminkime jam, kad Dievas tą 
valandą žiūri, ar jisai liks ištikimas Jėzaus pa- 
mokymams atleisti įžeidimus, ar ne. Kartais 
guodžiasi sąžinės graužimu už kokį nors prasi- 
kaltimą. — Sakykime, jog tai vidinis Dievo bal- 
sas, kuris jį šaukia prie pareigos, kuris nori 
jam dovanoti ir ragina pasitaisyti. Jam pildant 
pareigą, draugas kviečia pažaisti. Čia primin- 
kime jam, kad Dievas seka jo veiksmus ir lau- 
kia nusigalėjimo. 

Sakykime, ypač po Komunijos, kad Jė- 
zaus pasiklausytų, šventų įkvėpimų. Teprašo, 
kad Viešpats kalbėtų į jo širdį. Mes patys Jė- 
zaus maldaukime, kad Jisai kalbėtų į mūsų vai- 
ko širdį, kad jį šventai įkvėptų, kad jį padarytų 
jautrų savo vidinei kalbai. 

Mes patys save išsiugdykime šioje pasi- 
kalbėjimų su Dievu mokykloje: klausykime 
Viešpaties balso, maldaukime, kad mums duo- 

tų klusnias ausis Jojo žodžiams, sakykime Jam 
dažnai: „Kalbėk, Viešpatie, tavo tarnas klau- 
so“. Kai mes būsime pripratę, jautrūs šitai 
vidinei Dievo kalbai, lengvai šioje mokykloje 
išugdysime ir mūsų vaikus. 

Dažnai pasitarkime su Viešpačiu, patys 
dažnai įeikime į save ir pasiklauskime, kaip Die- 
vas vertina tą ar kitą mūsų veiksmą. Taip iš- 
moksime ugdyti vaikus bei išauklėti juos jau- 
trius vidiniam Dievo balsui. 


DARBAS — MALDA 


Ugdykime vaike tą maldos formą, kuri 
žmogaus gyvenimą padaro nuolatine malda t. 
y., nuolatine vienybe su Dievu, kuri pašvenčia 
visus mūsų darbus. 

Evangelija sako: reikia visada melstis. O 
kaip galima visada melstis? Juk reikia ir kas- 
dienio gyvenimo pareigas atlikti! Yra laikas 
melstis ir yra laikas dirbti. Kai laikas maldai, 
reikia melstis, kai laikas darbui, — dirbti, mintį 
laikant pakeltą Dievop, aukojant Dievui darbą, 
dirbant, kad padarytume Dievui malonumą, 
klausant Dievo, kuris liepia žmogui dirbti, pri- 
imant darbą iš Dievo rankos, kaip atsiteisimą 
už mūsų prasižengimus, darant tai, ko Dievas 
iš mūsų nori, priimant darbą be nusiskundimo, 
pasitenkinant savo uždarbiu, nenorint gauti dau- 
giau ir tt. Taip dirbant tarnaujame Dievui, 

6 mūsų darbas yra malda, nes atliekamas dėl 
Dievo, maldos nuotaikoj, Dievo garbei. 

Vaikas labai puikiai gali būti išauklėtas 
šitai maldos formai. Kai jam duodame darbą, 
užsiėmimą, visada prijunkime mintį, kad Die- 
vas tai liepia, kad Jisai atlygins. Jei atsiranda 
sunkumų, jei reikia prisiimti vargo, jei reikia 
pernešti nepriteklius, priminkime jam, kad Jė- 
zus, kursai dirbo, kentėjo daug už mus ir dėl 
mūsų, mato ir įvertina mūsų prakaitą, mūsų 
vargą ir mums atlygins, jei mes dirbsime Jį 
mylėdami. Tada vaikas, su atsidavimu ir nuo- 
pelningai nukęsdamas neišvengiamai su jo pa- 
reigų atlikimu surištus vargus ir visus. kitus 
būtinus gyvenimo sunkumus, juos pašvenčia. 
Vėliau užaugs užsigrūdinęs pareigos žmogus, 
iškentęs kietus gyvenimo bandymus, ir nebus 
kokios staigiai jį užklupusios aistros auka. Ji- 
sai bus pasiruošęs gyvenimo kovoms, pasitikė- 
damas Dievu, kuriame mato ir kuriam priskiria 
visus įvykius. 


DORINIS UGDYMAS 


Neužmirškime dorinio vaiko ugdymo, jo- 
jo sąžinės. Jis taip pat nusižengia ir nusikals- 
ta. Duokime jam teisingą Dievo įstatymdavio, 
atlygintojo, baudėjo sąvoką. Tai nesunku. Kaip 
elgiamės su vaiku? Kai jisai geras, ji apdova- 
nojame, jį mylime; kai nusikalsta, jį baudžia- 
me, jo nebemylime. Sakykime: „Šitaip daro Die- 
vas“. Sakykime jam pagal reikalą: „Tai Die- 

vui nepatinka. "Tai Dievui patinka. Atsipra- 
šyk Dievo. Tavo Angelas Sargas yra tavimi 
patenkintas“. Arba: „Taip daryk ir patiksi 


Viešpačiui, Dievui, Jėzui“. O kai nusikalsta, 


' 


nesakykime: ,„Pašauksiu baubą, pakviesiu poli- 
ciją, kad tave išsivestų:...“, bet sakykime: „Jė- 
zui padarei nemalonumą. Viešpats tavimi nė- 
ra patenkintas... Švenč. Panelė nėra tavimi pa- 
tenkinta. Prašyk Viešpaties atleidimo“. Kartais 
vaikas prašo tėvelį ar mamytę atleidimo. Ne- 
užmirškite priminti, kad turi prašyti atleidimo 
taip pat ir Dievą... Turi žinoti, kad, be tėvų 
įžeidimo ar užgavimo, taip pat yra nusikaltęs ir 


„ vienam Dievo įsakymui. 


Deja, kiti mano, kad susitvarkius su žmo-- 
nėmis ar tai gudriai išsisukant, ar tai gaunant 
atleidimą, ar tai atlikus bausmę už prasikalti- 
mą pagal žmogiškąjį teisingumą, tuo jau viskas. 
ir baigta. O kur nukišamas Dievas? Turi at- 
siteisti ir už Dievui padarytą neteisybę. Pir- 
masis ir svarbiausias įžeistasis yra Dievas, ku-- 
ris įstatymą davė. 

Duokime vaikui teisingą supratimą apie 
Dievo teisingumą, apie Dievo žinojimą, nuo ku- 


“ rio niekas nepasislepia, apie Dievo gerumą, lin- 


| kusi atleisti, bet reikalaujantį atsiteisti Jam už: 


“ padarytą įžeidimą. Šitos žinios turi augti su 
| vaiku: šventoji Dievo baimė neturi būti atskir- 
ta nuo Jo šventos meilės. Vaikas gali lengvai 


suprasti dieviškąjį teisingumą iš kasdienio gy- 


venimo nuotykių. Bet to yra pareiga, kuris juo 

rūpinasi, priminti jam, atkreipti jo dėmesį, kai 
pasitaiko proga, pritaikyti Dievo įsakymus ir 
teisingumo sankcijas. 

Kiek visokių kvailysčių pripasakojama 
vaikams, kad tik jie būtų ramūs, kad tik prisi- 
verstų dirbti, kad tik atliktų savo pareigą! Grą- 
soma dalykais, kurie niekuomet neįvyks, daro- 
ma pažadai, kurių laikytis neturima noro, bau- 
ginama nesančiais pavojais, velniukais, laumė- 
mis, burtininkėmis, negeromis dvasiomis, nagų 
dėmėmis, kurios kaltina, dėmėmis kaktoje... Ar 
katalikų Bažnyčia, Evangelija, Kristus, kada 
nors skelbė šitokias teorijas?- Kam gi klaidinti 
vaiko sąžinę? Kam leisti jiems apšaukti save 
melagiu, nes vaikai vis viena pasijus, kad mes 
juos apgavome? 

Naudokimės antgamtiniais dalykais, tik- 
rais. Įkvėpkime vaikui šventos Dievo baimės ir 
meilės sąvoką, ugdykime jame tiesumą, parei- 
gos jausmą užlaikyti Dievo duotus žmonėms 
įsakymus. Taip iš palengvo išugdysime visuo- 
meninį, dorą, krikščionį žmogų, prieš kurį tie- 
siasi gėrio ir blogio kelias, ir kuris bus vertas 
ar atlyginimo ar amžinos bausmės, pagal tai, 
kaip bus užlaikęs Dievo įsakymus. Kasdienia- 
me gyvenime gausu progų ir aplinkybių, ku- 
xiose susiduriama su įstatymais, su pareiga. 

Praktiškais kasdienio gyvenimo faktais 
vaike lengvai išauklėjama dorinė sąžinė. Pav., 
vaikas ką nors rado. Jam pasakoma, ką jisai 
tokiu atveju turi daryti ir turime reikalauti, kad 

darytų. Kas nors, draugas, sesutė ar broliu- 
kas jį įžeidė? Jam nurodoma, kaip jisai turi 
elgtis. O jei kartais jisai pasirodė nemanda- 
gus ar ką nors įžeidė, kad ir netyčia, jisai pri- 
verčiamas atitaisyti ir pamokomas, kaip tai pa- 
daryti. Štai vienas atsitikimas. 

Pro vaikutį praeina vargšas, prašydamas 
išmaldos. Vaikutis išsitraukia pinigą ir svie- 
džia purvan sakydamas: „Jei nori, pasiimk“, 
Kaip tik tuo momentu praeina vaiko mama. Pa. 
mačiusi sūnaus elgesį, priverčia ji paimti pinigą, 
nuvalyti, paduoti vargšui, pabučiuoti ranką, ir 
atsiprašyti už nemandagų pasielgimą. Vaikas 
taip ir padarė ir pamokos nepamiršo. Vėliau 
tapo vyskupu, ir jisai pats tai pasakojo savo 
geros auklėtojos, mamytės, garbei. 

Nereikia perdėti, neįtikinti, kad visi nusi- 
kaltimai yra sunkios nuodėmės. Nesakykime, 
kad dėl vaikiško užsispyrimo eis į pragarą. Bū- 
tų tai sąžinės klaidinimas, kurio visada reikia 
vengti. Įvertinkime teisingai kiekvieną daly- 
ką. Vaikas ne tik turi bijoti patekti pragaran, 
bet ir įžeisti Dievą. Sakykite jam, kad Jėzus 
nuo šiol nebeklausys su meile, kai jisai į Jį 
kreipsis maldoje, taip kaip mama jo nebeiš- 
klauso, kai jisai, ją įžeidęs, ko nors prašo ir t.t. 


EUCHARISTINIS AUKLĖJIMAS 


Ar norite vaike palaikyti, išvystyti ant- 
gamtinį, dvasinį gyvenimą? Priartinkite jį prie 

Dievo, sujunkite jį su antgamtinio gyvenimo 
šaltiniu, t. y., tabernakuliu, su Jėzumi švč. 
Eucharistijoje. „Aš esu gyvybės duona. Kas 
valgo mano kūną ir geria mano kraują, turi gy- 
vybę“ ir tt. Kalbėkime vaikui apie tabernaku- 
lyje esančio Jėzaus meilę, apie Jo troškimą daž- 
nai Jį priimti. Vaikai labai mėgsta kalbas apie 
Eucharistiją: nemoka išsiaiškinti kodėl, bet tu- 
ri įgimtą troškimą Jėzaus, susijungti su Jėzumi. 
Kai Dievo malonė rado gerai nusiteikusių šir- 
delių ir gerą aplinką eucharistinio skonio ugdy- 
mui, tai dar jaunučiai vaikai jau tiesiog stebuk- 
lingai troško Eucharistijos. 

Kartą beveik tuščioj bažnyčioj septynerių 
metų berniukas pats vienas meldėsi suole. Pas- 
kui atsikėlęs nuėjo melstis prie grotelių. Kiek 
vėliau nueina ant altoriaus laiptelių, paskui... 
pasistato krėslą ir užsilipa ant altoriaus. Netoli 
stovėjusi senutė sušuko: „Lipk žemyn, nenuo- 
rama, kur lipi? Žemyn!“... 

Vaikas maldaujamai ir maloniai rodyda- 
mas į Jėzų tabernakulyje tarė: ,Netrukdyk ma- 
nęs. Aš Jį labai myliu“! 

Buvo tai būsimasis pal. Petras Chanel, mi- 
ręs kankinio mirtimi Okeanijoje. 

Nellie Organ'aitė, pustrečių metų, užsispy- 
rusi prašo Komunijos. Miršta kaip šventoji 
penkerių metų amžiaus (1903—1908 m.). 

Gustavas Bruni's Torine priima pirmąją 
Komuniją šešerių metų. Miršta aštuonerių me- 

tų, nešdamasis karstan gražų mažojo Eucharis- 
tijos serafino vardą (1903—1911 m.). 

Albertas Fallarini's, penkerių metų, klau- 
sia kunigo, dalijančio žmonėms Komuniją: „Ar 
man neduodi Jėzaus?“ Po trijų mėnesių ir jis 
gavo Jėzų (1905—1912). 

Marytė Paskuč“ ytė iš Kamerino, penkerių 
metų, tvirtina mačiusi Ostijoje Jėzų ir nori pri- 
imti Komuniją. Priima. Kartą suserga sunkiai 
josios tėvas. Visi baimingai laukia paskutinės 
valandos. Mergytė sako: „Leiskite man pri- 
imti Jėzų ir pamatysite, kad tėvelis nemirs. Aš 
Jėzaus paprašysiu“. Ir tai pasikartojo du kartu. 

Atilijus Veronesi's, penkerių metų am- 
žiaus, norėjo būtinai priimti Jėzų. Kai jam kas 
sakydavo palaukti dar porą metų, atsakydavo: 
„Dvieji metai perilgai! Aš noriu tuoj priimti 
Komuniją“. Kai jo pageidavimo niekas neiš- 
klausė, niekam nieko nesakęs, anksti rytą 
muėjo bažnyčion ir priėmė Komuniją, patenkin- 
tas ir susikaupęs kaip angelas. Nuo tada priim- 
davo Komuniją kasdien ar beveik. (1905 m.). 

Būtų galima pacituoti dar ir daugiau pa- 
našių pavyzdžių apie ankstybą troškimą Eucha- 
ristijos vaikuose. Priartinkime vaiką prie ta- 
bernakulio, o Jėzus tuojau jį pritrauks: daugiau 
Jisai ir nenori. Jį pašvęs, ji sustiprins prieš 
priešus, jį apgins nuo pavojų ir išlaikys šven- 
toje nekaltybėje. Nelaukime, kol nuodinga prie- 
šo dvasia jį suterš, kol draugai į tą širdelę įleis 
blogą sėklą. Tada nelaikas, nebebus jisai ver- 

nori mokslo, bet skaistybės, vaikiško naivumo, 
tas Jėzaus, kuris ganosi tarp lelijų. Jėzus ne- 
paprastumo. Greitai atiduokime vaikus Jėzui, 
greitai duokime vaikams Jėzų. Gražiausia mū- 
sų dovana vaikams — tai Jėzus. O pati gra- 
žiausia mūsų dovana Jėzui yra jaunučiai ir ne- 
kalti kūdikiai, 
PABAIGA 
Ugdykime vaikus maldai, stenkimės, kad 
pamiltų Dievą, pripratinkime pakalbėti su Die- 
vu, matyti Dievą visoje gamtoje, leiskime jiems, 
suteikime progos kartais matyti, kaip mes kal- 
bame su Dievu. Mūsų džiaugsmuose vaikai te- 
girdi mus kalbant su Dievu dėkingumo kalba. 
Skausme tegirdi mūsų sielos aimanas, kuri pra- 
šo jėgų pasiduoti likimui, pagalbos To, kuris 
yra pati jėga, pati pagalba, pati visagalybė. 
Tegirdi, kaip mes išpažįstame Dievui savo men- 
kystę, savo negalią, savo silpnybę, savo beribį 
“ pasitikėjimą Juo, savo atsidavimą Jojo norui. 
Kai vaiką nusivedame bažnyčion, kalbėki- 
me jam apie Dievą, rodykime jam tabernakulį, 
kuriame gyvena Jėzus, jį paraginkime pasiųsti 
Jėzui bučinį per Ostijos pakėlimą šv. Mišių lai- 
ku. Jam girdint melskime Jėzų mums reikalin- 
gzų malonių, kalbėkime Jėzui apie mūsų reika- “ 
lus. Tada ir vaikas išmoks, kaip gali ir turi 
su Dievu kalbėti. 
Kartais sakykime vaikui: „Dabar valan- 
dėlę pakalbėk su Jėzumi... Pagalvok porą ar 

trejetą minučių apie Jėzų... Prašyk Jėzų ko 
nors... Ar Jėzu  padėkojai už...?“  Iš- 
mokykime gražių komplimentų pasakyti Jėzui, 
o paskui sakykime: „Toliau tu pats kalbėk su 
Jėzumi“. 

Tėvai, auklėtojai! Dievas jums pavedė 
vaiką, kad jūs jį valandėlę palaikytumėte, Jam 
ji išsaugotumėte, ir laikui atėjus, Jam grąžintu- 
mėte, taip kaip tėvai atiduoda savo vaiką auk- 
lei, suprantama, auklėti ir auginti taip, kaip jie 
nori. Jei jie pasijustų, kad auklė šaldo vaiko 
prisirišimą jiems, jie kuo greičiau atimtų jį 
iš jos... Motinos, auklėtojai, budėkite, kad 
Dievas visada rastų jumyse tą atsidavimą vai- 
kui jį saugojant, palaikant, sugrąžinant. 

Senajame Įstatyme motinos aukodavo sa- 
vo kūdikius Dievui šventykloje, o paskui juos 
atsipirkdavo... Kūdikis priklauso Dievui, bet 
Jisai nori, kad motinos Jam jį aukotų, kad pri- 
simintų, jog iš Jo „gavo ir Jam turi auginti. 

Melskimės už kūdikį, kol jisai dar negali. 
Kaip stengiamės kūdikiui sukrauti turtų, kol ji- 
sai dar nesugeba, taip ir melskimės ir prašyki- 
me Dievą jam pagalbos ir malonių. Kaip krikš- 
te krikšto tėvas jį atstovauja ir už jį pažada, 
taip ir mes melskimės už kūdikį, kol jis dar 
negali... 

Pirmieji išmokytini žodžiai turi būti „Jė- 
zus, Marija, dangus...“, o „mamyte, tėveli“, 
turės iki valiai laiko kartoti. 

Vartokime antgamtinę terminologiją: 

kalbėti su Dievu, patenkinti Viešpatį, prašyti 
Viešpaties... Eiti priimti Jėzų, eiti aplankyti 
Jėzų, eiti į Viešpaties namus. 

Palaimintojo Ermano gyvenime rašoma, 
kad jisai šeimyniškai kalbėdavosi su Jėzumi ir 
Marija. Kasryt, eidamas mokyklon, užbėgda- 
vo aplankyti Jėzų.  Išeidamas, sakydavo: 
„Mano brangusis Jėzau, mielai būčiau su Tavi- 
mi ir su Tavo Mama, bet turiu bėgti į mokyklą. 
Palaimink ir neužmiršk manęs, kol aš vėl grįž- 
damas Tave aplankysiu“. 

Krikšte Dievas vaikui davė  antgamtinį 
gyvenimą, palinkimą, patraukimą į antgamti- 
nius dalykus. Dievas jį traukia į save, nori tu- 
rėti sau jojo širdelę, bet reikalauja mūsų pa- 
galbos, kad mes nurodytume kaip grįžti prie 
Jėzaus, 

Kaip kūdikis turi galios išmokti daug da- 
lykų, kurių neišmoksta, jei jis nėra vedamas, 
mokomas, lygiai taip pat ir sielos gyvenime. 
Jisai gavo galios siekti Dievo, su Juo bendrauti, 
bet turi būti vedamas, kaip ir visuose dalykuo- 
se. Dievas nori per mūsų sąveiką augti vaiku- 
čių širdelėse, nori, kad mes Jam  atvestumė 
juos... Tada išaugs tokie vaikai, kurie stebins 
savo dorybių ir antgamtinio gyvenimo anksty- 
bumu ir kurie vėliau bus ne tik visur nusimaną 
žmonės, bet ir Dievo žmonės, ne tik šiam lai- 
kui, bet ir DašyS, 

